Eluf ta’ persuni ffirmaw petizzjoni biex Conchita Wurst, il-kantanta li se tkun qiegħda tirrappreżenta lil Awstrija fil-Eurovision ma titħalliex tieħu sehem f’dan il-festival popolari. L-artista Conchita Wurst, li l-isem reali tagħha huwa Tom Neuwirth, se tkun qiegħda tirrappreżenta l-Awstrija bil-kanzunetta romantika ‘Rise Like a Phoenix’. Madankollu, petizzjoni li tnediet fl-Ukrajna, fir-Russja u l-Belarus, ilkoll pajjiżi li se jieħdu sehem f’dan il-kuntest, qegħdin jitolbu biex din il-kanzunetta tiġi skwalifikata, jew b’xi mod emendata. Skont l-aġenzija tal-aħbarijiet Reuters, il-petizzjoni Russa ssejjaħ lix-xandir tal-istat biex ma jxandarx dan il-festival. Il-petizzjoni tgħid li l-Awstrija se tkun irrappreżentata fil-Eurovision 2014 mit-transvestit Conchita Wurst, li tgħix ħajjitha b’mod li mhux aċċettabbli għar-Russi. “Il-kompetizzjoni popolari internazzjonali li hija segwita minn uliedna saret sors ta’ sodomija mibdija mil-liberali Ewropej. Ir-Russja hija wieħed mill-pajjiżi Ewropej li rnexxielha żżomm il-valuri tal-familja b’saħħitha u normali msejsa fuq l-imħabba u l-appoġġ bejn RAĠEL u MARA. Huwa għalhekk li aħna kontra li r-Russja xxandar l-edizzjoni ta’ din is-sena tal-Eurovision”, temmet tgħid il-petizzjoni. Wurst se tkun qiegħda tieħdu sehem fit-tieni semi-finali ma’ Malta fit-8 ta’ Mejju li ġej.